OB dagvaar kabinet in staatskaping-ondersoekAdv. Thuli Madonsela, die huidige openbare beskermer Foto: Universiteit Stellenbosch (US) Adv. Thuli Madonsela, die openbare beskermer (OB), het die kabinet gedagvaar om inligting aan haar te verskaf in haar ondersoek na bewerings van staatskaping deur die invloedryke Gupta-familie. Jeff Radebe, minister in die presidensie, het Donderdag gesê die kabinet het ingestem om dit te doen. Volgens Radebe het Madonsela ŉ dagvaarding aan die sekretaris van die kabinet gestuur, waarin sy verklarings van ministers en notules van kabinetsvergaderings eis, vanaf November verlede jaar tot April vanjaar. Die inligting hou verband met die waarnemende ministers wat aangewys is terwyl die gevestigde ministers oorsee was. “Die kabinet sal aan die versoek voldoen, maar dit moet genotuleer word dat die aanstelling van ministers en adjunkministers by die president berus en nie by die kabinet nie. Dié inligting is dus nie in notules aangeteken nie,” het hy gesê. Madonsela ondersoek bewerings dat die Gupta-familie ŉ uitgebreide invloed op die regering se besluite het. Die ondersoek volg op aandrang van opposisiepartye nadat Mcebisi Jonas, adjunkminister van finansies, vroeër vanjaar op rekord bevestig het die Gupta-familie het hom verlede jaar die pos van minister van finansies aangebied voordat Nhlanhla Nene afgedank is. Madonsela is onder druk om die ondersoek af te sluit voordat haar ampstermyn in Oktober tot ŉ einde kom.